Peter Skaarup (DF), 2002-04-18:
Vi vil sige tak til statsministeren og udenrigsministeren for en udmærket gennemgang af den aktuelle politik i forholdet mellem Europa og USA.
Vi synes, det var en fornuftig redegørelse.
Jeg skal vende tilbage til, hvorfor vi ikke synes, at den vedtagelse, der er fremsat her i Folketinget af regeringspartierne og Socialdemokratiet, er særlig fornuftig.
Men vi synes i Dansk Folkeparti, det er udmærket, at vi får debatten i dag.
Vi synes, det er udmærket, at SF sætter fokus på det her.
Vi er ikke enige i den kurs, SF lægger.
Men vi synes, at det er godt, at Folketinget får en lejlighed til at følge op på, hvad der foregår på det udenrigspolitiske område i øjeblikket.
Vi må desværre konstatere - og det er SF også et parti der har en holdning til - at der er en stigende anti-USA-holdning i EU i øjeblikket.
Der var fodslag lige efter 11. september, terrorbombningerne.
Da var stort set alle enige om, at nu skulle vi stå sammen mod denne her trussel.
Den linje, som den tidligere regering havde, specielt under udenrigsminister Mogens Lykketoft, hvor man kritiserede USA i tide og utide,
er ved at komme frem igen.
Vi hørte det i Socialdemokratiets indlæg her i dag.
Vi kan høre det i de toner, der kommer fra Enhedslisten og SF, og det finder vi meget beklageligt.
Nu viser det sig, at de fleste er enige om i dag, at den behandling af de fanger egentlig er udmærket, at de har det langt bedre dér, end de havde det i Afghanistan.
Vi kan se det på den franske kritik, hvor udenrigsminister Védrine kalder USA's politik for primitiv i nogle meget hårde udtalelser, som er kommet frem.
Chris Patten, EU's kommissær for europæiske udenrigsanliggender,
har været ude med kritik af præsident Bush for at opføre sig enevældigt og absolutistisk, som han direkte oversat har sagt.
Vi kan se det i det initiativ i forhold til Mellemøsten i forrige uge, hvor EU uden at have forhørt sig hos Israel eller Arafat tog på en amatøragtig ekspedition til Mellemøsten, og man fik ikke lov til at møde Arafat -
fuldstændig diplomatisk striptease fra EU's side.
Det er jo grotesk, at man følger op på det, og vi håber
i hvert fald ikke i Dansk Folkeparti, at regeringen synes, det er vejen at gå i EU-samarbejdet.
Der er altså tendenser, og vi kender det jo specielt fra Frankrig, hvor man sætter EU op som en udfordring i forhold til USA.
Det finder vi meget beklageligt i Dansk Folkeparti.
Vi så en meningsmåling i Frankrig for nylig, hvor man så
på, hvad franskmændene egentlig betragtede som de største trusler.
USA og amerikanerne var godt nok ikke på førstepladsen, men USA og amerikanerne var højt oppe som en af de største trusler, en af de største fjender, for franskmændene.
Det vil sige, at der er en retorik, som er meget ubehagelig.
Man kan i virkeligheden fra EU's side risikere at følge op på den retorik over for USA, og det vil vi meget nødig have fra Dansk Folkepartis side.
Vi håber, at regeringen under det danske formandskab vil fremme forbindelserne mellem USA og EU. Vi har med tilfredshed noteret det besøg, som statsministeren var på i USA, hvor han knyttede gode bånd, og det er vigtigt, at vi kører den linje.
På den måde vinder Danmark også under formandskabet ekstra indflydelse, også i forhold til EU-landene, en indflydelse, som vi kan bruge til noget i det senere arbejde.
Men de her forbindelser er ikke nogen selvfølge.
De skal hele tiden holdes ved lige, for der er mange, der står på spring for at stikke kiler ind mellem USA og Europa, og der er det vigtigt, at vi også har et godt forhold til England, til Storbritannien.
Der er ingen tvivl om, at Storbritannien altid vil være EU's og Europas brohoved til USA, vil have en god kontakt til amerikanerne.
Der skal jeg da ikke undlade at gøre opmærksom på den tidligere premierminister Margaret Thatcher, som netop pegede på, at alle problemerne kommer fra Europa og løsningerne kommer fra USA.
I nogle tilfælde må man nok sige, at hun havde ret i de betragtninger.
Vi bør fastholde, at terroristerne fra den 11. september skal findes.
Vi må finde bagmændene, og det skal vi gøre sammen med USA.
Vi skal huske på, at terroristerne fra den 11. september faktisk alle sammen oprindelig kom fra Europa, hvor der var gode arbejdsbetingelser for at få de her ting planlagt, og efterfølgende tog de til USA.
Vi har i Dansk Folkeparti valgt at lave et forslag til vedtagelse, som vi gerne vil fremsætte her i Folketinget i dag, og det lyder sådan:
Forslag til vedtagelse »Folketinget konstaterer, at et godt forhold til USA er nødvendigt for Danmarks og Europas sikkerhed.
Da dette baserer sig på et grundlæggende værdifællesskab, udgør det transatlantiske fællesskab en naturlig ramme for Danmarks og Europas sikkerhed.
Folketinget anerkender samtidig, at terrorangrebet den 11. september 2001 har øget behovet for et sammenhold og samarbejde blandt dem, der deler fælles værdier, hvilket må være udgangspunktet for det danske EU-formandskab i forholdet til USA.